શૅરબજાર અને રિયલ એસ્ટટ માર્કેટમાં એક બહુ મોટી સમાનતા છે. આ બન્ને ક્ષેત્રો એવાં છે જેમાં વિદેશમાં રહેતા બિનનિવાસી ભારતીયો પોતાની કમાણીના ચોક્કસ હિસ્સાનું રોકાણ કરવા ઇચ્છે છે. જોકે છેલ્લાં કેટલાંક વર્ષોથી રોકાણના ટ્રેન્ડના અભ્યાસ પરથી ખબર પડી છે કે આ બિનનિવાસી ભારતીયો પોતાની કમાણીનો હિસ્સો બીજા કોઈ ક્ષેત્ર કરતાં રિયલ એસ્ટેટમાં રોકવાનું સૌથી વધારે પસંદ કરે છે. મંત્રી રિયલ્ટીના કૉર્પોરેટ અર્ફેસનાં સિનિયર વાઇસ પ્રેસિડન્ટ છાયા શાહ કહે છે, ‘જ્યારે બિનનિવાસી ભારતીયો રોકાણ કરવાના વિકલ્પો પર વિચાર કરે છે ત્યારે તેમને પ્રૉપર્ટીમાં રોકાણ કરવાનો વિકલ્પ સૌથી વધારે સલામત લાગે છે. વળી આમાં રોકાણ કરવાથી વળતર પણ સારું મળે છે. છેલ્લાં કેટલાંક વર્ષોમાં સ્ટૉકમાર્કેટમાં ભારે ચડાવ-ઉતાર આવ્યા છે, પણ રિયલ્ટી માર્કેટ સતત એકધારી ગતિથી વિકાસ પામી રહ્યું છે.’